สังคมข่าวหุ้นคาเฟอีน
ตลาดหุ้นดีดบวกขึ้นมาแค่ 2 วัน ก็ปรับลงไปต่อ สวนทางกับบรรดานักวิเคราะห์ที่บอกว่า ขึ้นรอบนี้มีแฮททริคแน่นอน แต่ที่ไหนได้ เกิดอาการแฮ็งค์กันเป็นแถว
15 ม.ค. 2559

ตลาดหุ้นดีดบวกขึ้นมาแค่ 2 วัน ก็ปรับลงไปต่อ สวนทางกับบรรดานักวิเคราะห์ที่บอกว่า ขึ้นรอบนี้มีแฮททริคแน่นอน แต่ที่ไหนได้ เกิดอาการแฮ็งค์กันเป็นแถว
*เซียนอยู่รู หมูก็อยู่รู บางคนบอกว่าตลาดหุ้นช่วงนี้อาจต้องพึ่งหมอดู เพราะสัญญาณทางเทคนิค  รีบาวด์ทางเทคนิค เหมือนจะไม่มาตามนัดหลายรอบ ดัชนีพุ่งขึ้นอยู่ดีๆ หากมีเสียงปืนดังในเมืองที่สำคัญๆ ของโลกขึ้นมาซักนัด ก็เผ่นกันป่าราบไว้ก่อน อย่างเหตุการณ์ที่อิสตันบลู และกลางกรุงจาการ์ตา อินโดฯ ก็ทำหุ้นเสียขบวนไปทั้งเอเชีย รวมถึงประเทศไทย
*ส่วนตัวแล้ว “คาเฟอีน” ว่า หุ้นไทยวานนี้ก็ไม่ได้ลงหนักอะไรนะ ในทางกลับกันเหมือนกับว่า มี “แรงรับ” เข้ามาต่อเนื่อง ปิดตลาดเช้าลบ 11.90 จุด รีบาวด์ขึ้นมาได้จากที่ลงไปต่ำสุด 18.20 จุด ส่วนช่วงบ่ายปิดตลาด 15.32 จุด มาที่ 1,263.29 จุดส่วนนักลงทุนต่างชาติขายสุทธิ 692 ล้านบาท ใกล้เคียงกับซื้อ 2 วันก่อนหน้านี้รวมกัน 675 ล้านบาท นับจากปีใหม่ต่างชาติขายแล้ว 8,632 ล้านบาท
* หุ้นกลุ่มสื่อสารถูกเทขาย หลังปรับขึ้นมาได้ 2 วัน กลายเป็นหุ้นเล่นรอบตั้งแต่เมื่อไหร่กัน ส่วนหุ้นกลุ่มแบงก์ก็มีการขายทำกำไรกันออกมาแล้ว หลังขึ้นมา 2 วันเช่นกัน เล่นหุ้นช่วงนี้ แค่เห็นควันไฟ ก็ต้องรีบเอาตูดแช่น้ำไว้ก่อน เย็นชื่นใจ สบายกว่า หุ…หุ…
*IRPC ราคาเหมือนจะวิ่งขึ้นไปแตะจุดสูงสุดของปี 58 ที่ระดับ 4.75 บาท ส่วนตอนนี้ยังป้วนเปี้ยนแถวๆ 4.68-4.72 บาทใกล้เคียงเข้าไปมากแล้ว ลุ้นว่าจะยืนเหนือ 5 บาท หรือไม่ เพราะหุ้นตัวนี้จะได้รับประโยชน์จากราคาน้ำมันดิบอยู่ในระดับต่ำ โบรกฯ บางแห่งให้ราคาเป้าหมายไว้ 6.00-6.50 บาท
*ส่วนหุ้นโรงกลั่นน้ำมันอีกตัวคือ SPRC เหนือจอง 9.00 บาท มาได้หลายวันแล้ว ตอนนี้โอกาสที่จะลงไปต่ำกว่านี้คงจะยาก หากราคาน้ำมันยังเป็นใจ เช่นเดียวกับไทยออยล์ หรือ TOP ยังบวกต่อเนื่อง แม้บางช่วงของวันจะมีแรงขายทำกำไรบ้าง แต่ยังเป็นขาขึ้น ส่วนราคาน้ำมันดิบในตลาดโลก หากกลุ่มโอเปก ยังไม่มีการเรียกประชุมนัดพิเศษเพื่อกอบกู้ราคาให้ขยับขึ้น (ซึ่งเป็นเรื่องยากมากๆ) ราคาก็อาจเห็นไปแตะ 20 ดอลลาร์ต่อบาร์เรล ตามที่โกลด์แมน แซคคาดการณ์ไว้
*ฟังดูปลัดพลังงาน และรมว.พลังงาน บอกราคาน้ำมันถูก (เกินไป) หวั่นคนไทยจะใช้ฟุ่มเฟือย โถ ถถถถ…ไม่รู้ใช้อะไรคิด! คือ ตอนนี้รัฐบาลพยายามส่งเสริมให้คนใช้จ่ายอยู่มิใช่หรือ เพื่อที่เงินจะได้หมุนไป หมุนไป ไม่ใช่อยู่กับเงินฝืดแบบทุกวันนี้ ตอนนี้เงินเฟ้อเราติดลบ 0.8% ก็ต้องช่วยให้คนใช้จ่ายขึ้นสิ การท่องเที่ยวก็ได้ประโยชน์ เพราะคนขับรถไปเที่ยว เงินมันหมุนไป หมุนไป เห็นไหม เพลียจิตจริงๆ
*หุ้นสายการบิน ยังไต่เพดานบินไปเรื่อย ช่วงราคาน้ำมันลง ทั้ง BA และ AAV ส่วน THAI ก็ยังวิ่งกับเขาด้วย แต่อย่างว่านะหุ้นการบิน ะบินมาเป็นรอบๆ และมีคำเตือนว่าระวังตกหลุมอากาศกันด้วย จึงต้องเล่นรอบกันแม่นๆ อย่าง AAV เข้าแนวต้าน 6.00 บาทแล้ว